7 maande oue baba sterf in botsingFoto: ER24. ’n Sewe maande oue baba is dood en ander beseer in ’n ongeluk wat Saterdagmiddag in Kaapstad plaasgevind het. Werner Vermaak, woordvoerder van ER24, het gesê die ongeluk het tussen ’n motor en ’n vragmotor op Otteryweg naby Skaapkraal plaasgevind. “Verskeie nooddienste het omstreeks 14:00 by die toneel opgedaag. Die baba is buite die motor aangetref – ons vermoed die kind is uit die motor geslinger toe die voertuie gebots het,” het Vermaak verduidelik. Volgens Vermaak is twee volwassenes en ’n 7-jarige kind vasgekeer binne die motor aangetref. Meganiese toerusting moes gebruik word om die insittendes uit die wrak te bevry. “Hulle is op die toneel behandel en toe na Groote Schuur-hospitaal gehaas vir verdere mediese behandeling,” het Vermaak gesê. Die bestuurder van die vragmotor kon nie opgespoor word nie. Die polisie ondersoek die voorval.